**Kako dobiti kinesku vizu?**

**Novi kursevi u Kineskom centru:**

**Kursevi kineskog jezika, Kursevi kineskog savremenog poslovanja**

**Kursevi orijentacije u Kini za studente i poslovne ljude**

**VIŠE INFORMACIJA NA SLEDEĆEM LINKU:** [**http://chinesecenter.megatrend.edu.rs/index.php?option=com\_content&view=article&id=10&Itemid=101**](http://chinesecenter.megatrend.edu.rs/index.php?option=com_content&view=article&id=10&Itemid=101)

**Konzularno odeljenje Ambasade NR Kine nalazi se na adresi Augusta Cesarca 2V, ispod Topčiderske zvezde. Radno vreme konzulata je:**

**utorkom od 9:00 – 11:30 i 14:00 – 16:00**

**sredom od 9:00 – 11:30**

**i četvrtkom od 9:00 – 11:30**

**To znači da se, uobičajeno, aplicira za vizu od 9h do 11h i od 14h do 15:30h, a preuzima pasoš sa već izrađenom vizom od 9h do 11:30h i od 14h do 16h. Na ulazu u konzularno se deli 20 brojeva u 9h ujutru i 14h popodne, što znači da tokom jedne smene do 20 osoba može da aplicira za vizu. Za preuzimanje gotove vize Vam ne treba taj broj. Najbolje je da aplicirate za vizu mesec dana pre polaska na put. Posebno treba imati u vidu da najveći broj ljudi putuje u Kinu u aprilu i oktobru, tako da su velike gužve u drugoj polovini marta i početkom aprila, kao i u periodu kraja avgusta, ceo septembar i oktobar, pa onda obavezno na vreme aplicirajte za vizu, dakle, nemojte čekati poslednji trenutak, jer se može desiti da ne dođete na red i avion odleti bez Vas!**

**Koja dokumenta su neophodna za dobijanje kineske vize? Najčešće se aplicira za sledeće tipove viza:**

**L – turistička viza**

**M – poslovna viza i odlasci na sajmove**

**F – zvanične posete i naučne konferencije**

**X – studentska viza**

**Kada aplicirate za L, M i F vizu, neophodna su Vam sledeća dokumenta:**

* **Pasoš sa četiri slobodne strane**
* **Jedna fotografija bele pozadine**
* **Rezervacija karte**
* **Potvrda o: studiranju, zaposlenosti, nezaposlenosti ili penzioni ček.**
* **Potvrda o stanju na bankovnom računu**
* **Pozivno pismo sa pečatom i potpisom na kineskom jeziku. U slučaju M i F vize, ako se u pozivnom pismu ne navodi gde će osoba biti smeštena, onda je neophodna i rezervacija hotela. U slučaju L vize, ukoliko osoba ide u posetu prijateljima, neophodno je pozivno pismo domaćina sa potpisom (domaćin Kinez se potpisuje na kineskom, a stranci na svom jeziku). Ukoliko je domaćin Kinez, treba da priloži i kopiju obe strane lične karte. Ukoliko je domaćin u Kini stranac, on prilaže kopiju prve strane pasoša i kopiju boravišne dozvole. Ukoliko turista ne ide kod prijatelja u posetu, onda treba da priloži rezervaciju hotela.**

**Kada se aplicira za X vizu, treba znati da postoje dve vrste X vize: X1 je viza za boravak preko 180 dana, a X2 za kraće od 180 dana. Studenti koji imaju stipendiju (bilo da je X1 ili X2 varijanta) prilažu: pasoš, kopije prethodnih kineskih viza, rezervaciju karte, Admission notice dobijen od Univerziteta u Kini (original i kopiju), lekarsko uverenje (original i kopiju). Studenti koji odlaze na studije u Kinu bez stipendije, prilažu Admission notice sa Univerziteta, lekarsko uverenje i sva ostala dokumenta kao za F i M vizu.**

**Viza se dobija nakon nedelju dana (tj. pet radnih dana) po ceni od 3 dolara u dinarskoj protivvrednosti, koju uplaćujete u Raiffeisen banci (u konzulatu će Vam dati spisak ekspozitura u kojima možete uplatiti ovaj iznos pre preuzimanja pasoša iz konzulata). Ukoliko je procedura ekspresna, što podrazumeva 3-4 radna dana, cena vize je 10 dolara, a za hitnu izradu vize od 1-2 radna dana, cena iznosi 20 dolara. Nema potrebe da razmišljate u uplati ovog iznosa pre predaje pasoša, pošto će Vam u konzulatu dati žuti račun na osnovu koga vršite uplatu u Raiffeisen ekspozituri sa spiska koji Vam, takođe, daju u konzulatu.**

**NAPOMENA: Zahvaljujemo se ljubaznoj gospođici koja radi u konzulatu i koja nam je pojasnila sve nejasnoće u vezi sa apliciranjem i dobijanjem kineske vize!**